કપૂર ફેમિલીની લાડલી અને શ્રેષ્ઠ અભિનય માટે છ વખત ફિલ્મફેર જીતી ચૂકેલી કરીના કપૂર ખાનના જીવનમાં ભલે અનેક ચઢાવ-ઉતાર આવ્યા હોય, પરંતુ તે બધાથી પર જઇને તેણે પોતાનો અલગ મુકામ બનાવ્યો છે. તેના ભાગમાં ઘણી હિટ ફિલ્મો છે અને ઘણી ફ્લોપ પણ. પોતાની છેલ્લી ફિલ્મ ‘બજરંગી ભાઇજાન’ની સુપરહિટ સફળતાને ઊજવી ચૂકેલી કરીના કપૂર ખાન માટે આ વર્ષ પણ ખુશી ભરેલું રહી શકે છે. ગયા વર્ષે તેની માત્ર એક ફિલ્મ ‘બજરંગી ભાઇજાન’ રિલીઝ થઇ, પરંતુ આ ફિલ્મે બોક્સ ઓફિસ પર ધમાલ મચાવી દીધી. આ વર્ષે તેની આર. બાલ્કીના ડિરેક્શનમાં બનનારી ફિલ્મ ‘કી એન્ડ કા’ રિલીઝ થશે. આ એક રોમેન્ટિક ફિલ્મ છે, જેમાં તે અર્જુન કપૂર સાથે જોવા મળશે. આ ફિલ્મમાં અર્જુન એક મદદગાર પતિ અને કરીના એક મહત્વાકાંક્ષી પત્નીના રૂપમાં જોવા મળશે.